title: Provedbena uredba Komisije (EU) 2021/1043 оd 24. lipnja 2021. o produljenju prijelaznih odredaba o kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 Europskog parlamenta i Vijeća (Tekst značajan za EGP)

text:
                  25.6.2021

                  HR

                  Službeni list Europske unije

                  L 225/52

         PROVEDBENA UREDBA KOMISIJE (EU) 2021/1043
         оd 24. lipnja 2021.
         o produljenju prijelaznih odredaba o kapitalnim zahtjevima za izloženosti prema središnjim drugim ugovornim stranama iz Uredbe (EU) br. 575/2013 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 497. stavak 3.,
         budući da:

                     (1)

                     Kako bi se izbjeglo narušavanje međunarodnih financijskih tržišta i spriječilo kažnjavanje institucija s poslovnim nastanom u Uniji povećanjem kapitalnih zahtjeva tijekom postupaka priznavanja postojećih središnjih drugih ugovornih strana trećih zemalja, člankom 497. stavkom 1. Uredbe (EU) br. 575/2013 utvrđeno je prijelazno razdoblje u kojem institucije mogu tretirati izloženosti prema tim središnjim drugim ugovornim stranama trećih zemalja kao izloženosti prema kvalificiranim središnjim drugim ugovornim stranama.

                     (2)

                     Za središnje druge ugovorne strane trećih zemalja koje su do 27. lipnja 2019. podnijele zahtjev za priznavanje u skladu s člankom 25. stavkom 6. Uredbe (EU) br. 648/2012 Europskog parlamenta i Vijeća (2), a posebno za sve središnje druge ugovorne strane trećih zemalja koje još čekaju priznavanje Europskog nadzornog tijela za vrijednosne papire i tržišta kapitala (ESMA), prijelazno razdoblje istječe 28. lipnja 2021.

                     (3)

                     Komisija još nije donijela odluke u skladu s člankom 25. stavkom 6. Uredbe (EU) br. 648/2012 za neke od jurisdikcija u kojima te središnje druge ugovorne strane trećih zemalja imaju poslovni nastan. Takve su odluke preduvjet da bi ESMA mogla priznati središnje druge ugovorne strane trećih zemalja. Budući da se te odluke neće donijeti do 28. lipnja 2021., ESMA do tog datuma neće moći dovršiti postupke priznavanja središnjih drugih ugovornih strana trećih zemalja koje čekaju to priznavanje.

                     (4)

                     Ako se prijelazno razdoblje ne produlji, institucije s poslovnim nastanom u Uniji (ili njihova društva kćeri s poslovnim nastanom izvan Unije) koje su izložene prema tim središnjim drugim ugovornim stranama trećih zemalja trebat će znatno povećati svoje kapitalne zahtjeve za te izloženosti. To bi moglo dovesti do povlačenja tih institucija kao izravnih sudionika u tim središnjim drugim ugovornim stranama ili, barem privremeno, do prestanka pružanja usluga poravnanja klijentima tih institucija, što bi moglo prouzročiti ozbiljna narušavanja tržišta na kojima te središnje druge ugovorne strane posluju. Stoga je prijelaznu odredbu iz članka 497. stavka 1. točke (b) podtočke iii. Uredbe (EU) br. 575/2013 potrebno produljiti za 12 mjeseci, odnosno do 28. lipnja 2022.

                     (5)

                     Produljenjem te prijelazne odredbe Komisija bi dobila vremena za dovršetak svoje procjene istovrijednosti u skladu s člankom 25. stavkom 6. Uredbe (EU) br. 648/2012 i za donošenje odluke o istovrijednosti ako su ispunjeni uvjeti iz te odredbe, a ESMA bi dobila vremena za priznavanje predmetnih središnjih drugih ugovornih strana. Ako Komisija ne donese pozitivnu odluku o istovrijednosti, produljenjem bi institucije dobile vremena da se na odgovarajući način pripreme za kraj prijelaznog razdoblja iz članka 497. stavka 1. Uredbe (EU) br. 575/2013.

                     (6)

                     Ova bi se Uredba trebala primjenjivati od prvog dana nakon isteka postojećeg prijelaznog razdoblja.

                     (7)

                     Mjere predviđene ovom Uredbom u skladu su s mišljenjem Europskog odbora za bankarstvo,

               DONIJELA JE OVU UREDBU:

            Članak 1.
            Prijelazno razdoblje iz članka 497. stavka 1. točke (b) podtočke iii. Uredbe (EU) br. 575/2013 produljuje se do 28. lipnja 2022.

            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 29. lipnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 176, 27.6.2013., str. 1.

            (2)  Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (SL L 201, 27.7.2012., str. 1.).


title: Provedbena uredba Komisije (EU) 2021/1044 оd 22. lipnja 2021. o izdavanju odobrenja Unije za pojedinačni biocidni proizvod „Pesguard® Gel” (Tekst značajan za EGP)

text:
                  25.6.2021

                  HR

                  Službeni list Europske unije

                  L 225/54

         PROVEDBENA UREDBA KOMISIJE (EU) 2021/1044
         оd 22. lipnja 2021.
         o izdavanju odobrenja Unije za pojedinačni biocidni proizvod „Pesguard® Gel”
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 44. stavak 5. prvi podstavak,
         budući da:

                     (1)

                     Društvo Sumitomo Chemical Agro Europe SAS podnijelo je 21. rujna 2016., u skladu s člankom 43. stavkom 1. Uredbe (EU) br. 528/2012, zahtjev za odobrenje pojedinačnog biocidnog proizvoda pod nazivom „Pesguard® Gel”, koji pripada vrsti proizvoda 18 iz Priloga V. toj uredbi, i dostavilo pisanu potvrdu da je nadležno tijelo Nizozemske pristalo ocijeniti taj zahtjev. Zahtjev je evidentiran pod brojem predmeta BC-HS027052-37 u registru biocidnih proizvoda.

                     (2)

                     „Pesguard® Gel” kao aktivne tvari sadržava piriproksifen i klotianidin koji su uvršteni na popis odobrenih aktivnih tvari Unije iz članka 9. stavka 2. Uredbe (EU) br. 528/2012.

                     (3)

                     Nadležno ocjenjivačko tijelo podnijelo je 31. ožujka 2020., u skladu s člankom 44. stavkom 1. Uredbe (EU) br. 528/2012, izvješće o ocjenjivanju i zaključke ocjenjivanja Europskoj agenciji za kemikalije („Agencija”).

                     (4)

                     Agencija je 13. listopada 2020. Komisiji dostavila mišljenje (2), nacrt sažetka svojstava biocidnog proizvoda „Pesguard® Gel” i konačno izvješće o ocjenjivanju pojedinačnog biocidnih proizvoda u skladu s člankom 44. stavkom 3. Uredbe (EU) br. 528/2012.

                     (5)

                     U mišljenju se zaključuje da je „Pesguard® Gel” biocidni proizvod koji ispunjava uvjete za odobrenje Unije u skladu s člankom 42. stavkom 1. Uredbe (EU) br. 528/2012 te da, podložno sukladnosti s nacrtom sažetka svojstava biocidnog proizvoda, ispunjava uvjete utvrđene u članku 19. stavku 1. te uredbe.

                     (6)

                     Agencija je 26. listopada 2020. Komisiji dostavila nacrt sažetka svojstava biocidnog proizvoda na svim službenim jezicima Unije u skladu s člankom 44. stavkom 4. Uredbe (EU) br. 528/2012.

                     (7)

                     Komisija je suglasna s mišljenjem Agencije te stoga smatra da je primjereno izdati odobrenje Unije za „Pesguard® Gel”.

                     (8)

                     Prema mišljenju Agencije, u pogledu neaktivnih tvari cis CTAC i diklorometan sadržanih u proizvodu „Pesguard® Gel”, u razdoblju za ocjenjivanje zahtjeva nije bilo moguće zaključiti ispunjavaju li te tvari znanstvene kriterije za određivanje svojstava endokrine disrupcije iz Delegirane uredbe Komisije (EU) 2017/2100 (3). Stoga bi trebalo provesti daljnje ispitivanje tvari cis CTAC i diklorometan. Ako se zaključi da se cis CTAC ili diklorometan ili obje tvari smatraju tvarima sa svojstvima endokrine disrupcije, Komisija će razmotriti treba li ukinuti ili izmijeniti odobrenje Unije za „Pesguard® Gel” u skladu s člankom 48. Uredbe (EU) br. 528/2012.

                     (9)

                     Mjere predviđene u ovoj Uredbi u skladu su s mišljenjem Stalnog odbora za biocidne pripravke,

               DONIJELA JE OVU UREDBU:

            Članak 1.
            Društvu Sumitomo Chemical Agro Europe SAS izdaje se odobrenje Unije za stavljanje na raspolaganje na tržištu i uporabu pojedinačnog biocidnog proizvoda „Pesguard® Gel” s brojem odobrenja EU-0024951-0000 u skladu sa sažetkom svojstava biocidnog proizvoda navedenim u Prilogu.
            Odobrenje Unije valjano je od 15. srpnja 2021. do 30. lipnja 2031.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 167, 27.6.2012., str. 1.

            (2)  Mišljenje ECHA-e od 8. listopada 2020. o odobrenju Unije za biocidni proizvod „Pesguard® Gel” (ECHA/BPC/269/2020), https://echa.europa.eu/it/opinions-on-union-authorisation

            (3)  Delegirana uredba Komisije (EU) 2017/2100 оd 4. rujna 2017. o utvrđivanju znanstvenih kriterija za određivanje svojstava endokrine disrupcije u skladu s Uredbom (EU) br. 528/2012 Europskog parlamenta i Vijeća (SL L 301, 17.11.2017., str. 1.).

            PRILOG

               Sažetak svojstava biocidnog proizvoda

            Pesguard® Gel
            Vrsta proizvoda 18 – Insekticidi, akaricidi i proizvodi za suzbijanje drugih člankonožaca (zaštita od nametnika)
            Broj odobrenja: EU-0024951-0000
            Broj odluke iz Registra biocidnih proizvoda (R4BP): EU-0024951-0000
            1.   ADMINISTRATIVNE INFORMACIJE

            1.1.   Trgovački naziv(i) proizvoda

                        Trgovački naziv

                        Pesguard® Gel

                  1.2.   Nositelj odobrenja

                        Naziv i adresa nositelja odobrenja

                        Naziv

                        Sumitomo Chemical Agro Europe SAS

                        Adresa

                        Parc d' Affaires de Crécy 10A, rue de la Voie Lactée, 69370 Saint Didier au Mont d'Or, Francuska

                        Broj odobrenja

                        EU-0024951-0000

                           Broj odluke iz Registra biocidnih proizvoda (R4BP)

                        EU-0024951-0000

                        Datum odobrenja

                        15. srpnja 2021.

                        Datum isteka odobrenja

                        30. lipnja 2031.

                  1.3.   Proizvođač(i) proizvoda

                        Naziv proizvođača

                        McLaughlin Gormley King Company (MGK)

                        Adresa proizvođača

                        8810 10th Avenue North, MN 55427 Minneapolis Sjedinjene Američke Države

                        Lokacija proizvodnih pogona

                        McLaughlin Gormley King Company, 4001  Peavey Road, MN 55318 Chaska Sjedinjene Američke Države

                  1.4.   Proizvođači aktivnih tvari

                        Aktivna tvar

                        (E)-1-(2-kloro-1,3-tiazol-5-ilmetil)-3-metil-2-nitrogvanidin (klotianidin)

                        Naziv proizvođača

                        Sumitomo Chemical Co. Ltd.

                        Adresa proizvođača

                        27-1, Shinkawa 2-chome, Chuo-ku, 104-8260 Tokyo Japan

                        Lokacija proizvodnih pogona

                        Sumitomo Chemical Company LTD, Oita Works, 2200, Tsurusaki, Oita City,, 870-0106 Oita Japan

                        Aktivna tvar

                        Piriproksifen

                        Naziv proizvođača

                        Sumitomo Chemical Co. ltd.

                        Adresa proizvođača

                        27-1, Shinkawa 2-chome, Chuo-ku, 104-8260 Tokyo Japan

                        Lokacija proizvodnih pogona

                        Sumitomo Chemical Company LTD, Misawa Works, Aza-Sabishirotaira, Oaza-Misawa, Misawa,, 033-0022 Aomori Japan

                  2.   SASTAV I FORMULACIJA PROIZVODA

            2.1.   Kvalitativne i kvantitativne informacije o sastavu proizvoda

                        Uobičajeni naziv

                        IUPAC naziv

                        Funkcija

                        CAS broj

                        EC broj

                        Sadržaj (%)

                        (klotianidin)

                        (E)-1-(2-kloro-1,3-tiazol-5-ilmetil)-3-metil-2-nitrogvanidin

                        Aktivna tvar

                        210880-92-5

                        433-460-1

                        0,526

                        Piriproksifen

                        4-phenoxyphenyl (RS)-2-(2- pyridyloxy)propyl ether

                        Aktivna tvar

                        95737-68-1

                        429-800-1

                        0,515

                        Octena kiselina

                        Etanska kiselina

                        Neaktivna tvar

                        64-19-7

                        200-580-7

                        0,3

                        Kalijev sorbat

                        kalijev (E,E)-heksa-2,4-dienoat

                        Neaktivna tvar

                        24634-61-5

                        246-376-1

                        0,5

                  2.2.   Vrsta formulacije

            RB - mamac (pripremljen za uporabu)
            3.   OZNAKE OPASNOSTI I OBAVIJESTI

                        Oznaka upozorenja

                        Može izazvati alergijsku reakciju na koži.
                        Vrlo otrovno za vodeni okoliš, s dugotrajnim učincima.

                        Oznake obavijesti

                        U SLUČAJU DODIRA S KOŽOM:Oprati velikom količinom vode.
                        U slučaju nadražaja kože:Zatražiti savjet liječnika.
                        Nositi zaštitne rukavice.
                        Izbjegavati ispuštanje u okoliš.
                        Odložiti spremnik u/na skladu s lokalnim propisima.
                        Sakupiti proliveno/rasuto.

                  4.   ODOBRENA UPORABA

            4.1.   Opis uporabe

               Tablica 1. Uporaba br. 1 – Profesionalna upotreba - RTU mamac

                        Vrsta proizvoda

                        Vrsta proizvoda 18: Insekticidi, akaricidi i proizvodi za suzbijanje drugih člankonožaca (zaštita od nametnika)

                        Ako je relevantno, točan opis odobrene uporabe

                        Insekticid

                        Ciljni organizam(mi) (uključujući razvojnu fazu)

                        Znanstveno ime: Blattella germanica
                        Uobičajeno ime: Smeđi žohar
                        Stadij razvoja: nimfe
                        Znanstveno ime: Blattella germanica
                        Uobičajeno ime: Smeđi žohar
                        Stadij razvoja: odrasli
                        Znanstveno ime: Supella longipalpa
                        Uobičajeno ime: Mrki prugasti žohar
                        Stadij razvoja: nimfe
                        Znanstveno ime: Supella longipalpa
                        Uobičajeno ime: Mrki prugasti žohar
                        Stadij razvoja: odrasli
                        Znanstveno ime: Blatta orientalis
                        Uobičajeno ime: Crni žohar
                        Stadij razvoja: nimfe
                        Znanstveno ime: Blatta orientalis
                        Uobičajeno ime: Crni žohar
                        Stadij razvoja: odrasli
                        Znanstveno ime: Periplaneta americana
                        Uobičajeno ime: Američki žohar
                        Stadij razvoja: nimfe
                        Znanstveno ime: Periplaneta americana
                        Uobičajeno ime: Američki žohar
                        Stadij razvoja: odrasli

                        Područje primjene

                        u zatvorenom prostoru
                        U rupama i pukotinama ili na skrivenim lokacijama koje nisu dostupne ljudima ni domaćim životinjama: iza hladnjaka, ormarića i polica, ispod kuhinjskih uređaja, u električnim razvodnim kutijama, prazninama i cijevima, ispod opreme za kupaonice itd.

                        Načini primjene

                        primjena mamaca
                        Insekticidni mamac u obliku gela spreman za upotrebu (RTU) za suzbijanje žohara u javnoj higijeni

                        Količine kod primjene i učestalost

                        Gel Pesguard® nanosi se u obliku više točkica približnog promjera 4 mm (svaka točkica sadrži oko 0,032 g mamca).
                        U slučajevima velike najezde, kada su prisutne veće vrste žohara (B. orientalis ili P. americana) na mjestima koja su posebno prljava ili pretrpana ili s kojih se alternativni izvori hrane ne mogu u potpunosti ukloniti, potrebna je veća stopa nanošenja (npr. 2 umjesto 1 točkice po m2 u slučaju male najezde).

                                    •

                                    Mala najezda 1 – 2 (0,032 – 0,064 g) točkice po m2

                                    •

                                    Umjerena najezda 3 – 6 (0,096 – 0,192 g) točkica po m2

                                    •

                                    Velika najezda 6 – 10 (0,192 – 0,320 g) točkica po m2

                              Proizvod se godišnje smije nanijeti najviše 11 puta.

                        Kategorije korisnika

                        profesionalac

                        Veličine pakiranja i ambalažni materijal

                        Polipropilenska (PP) štrcaljka 30 g
                        Navojni poklopac, polietilen visoke gustoće (HDPE)

                  4.1.1.   Upute za uporabu specifične za uporabu

            Vidjeti općenite upute za upotrebu
            4.1.2.   Mjere za smanjenje rizika specifične za uporabu

            Vidjeti općenite upute za upotrebu
            4.1.3.   Ako su specifične za uporabu, pojedinosti o vjerojatnim izravnim i posrednim učincima, upute za prvu pomoć i hitne mjere u slučaju nužde za zaštitu okoliša

            Vidjeti općenite upute za upotrebu
            4.1.4.   Ako su specifične za uporabu, upute za sigurno odlaganje proizvoda i ambalaže

            Vidjeti općenite upute za upotrebu
            4.1.5.   Ako su specifični za uporabu, uvjeti skladištenja i rok trajanja proizvoda u uobičajenim uvjetima skladištenja

            Vidjeti općenite upute za upotrebu
            5.   OPĆE UPUTE ZA UPORABU (1)

            5.1.   Upute za uporabu

            Uvijek pročitajte naljepnicu ili letak prije upotrebe/slijedite sve navedene upute.
            Ne izlažite kapljice mamca sunčevoj svjetlosti ili toplini (npr. iz radijatora).
            Prethodno napunjeni plastični spremnik koji sadrži gel Pesguard® namijenjen je upotrebi s priloženim klipom ili određenim uređajem za nanošenje mamca koji se standardno upotrebljava u sektoru suzbijanja štetočina. Smjernice o upotrebi aplikatora potražite u proizvođačevim uputama.
            Ubrizgajte mamac u rupe i pukotine, praznine ili na skrivena mjesta nedostupna ljudima ili domaćim životinjama na kojima insekti potencijalno žive, hrane se ili razmnožavaju. Takva su mjesta općenito topla/vlažna i mračna (iza hladnjaka, ormarića i polica, ispod kuhinjskih uređaja, u električnim razvodnim kutijama, prazninama i cijevima, ispod opreme za kupaonice itd.). Prije provođenja suzbijanja preporučuje se inspekcija ili postavljanje klopki kako bi se potvrdila najezda. Obavezno uklonite moguće alternativne izvore hrane i postavite mamce u obliku pojedinačnih točkica na mjesta aktivnosti žohara. Proizvod se isključivo nanosi na područja koja nisu dostupna djeci i kućnim ljubimcima.
            Ne nanosite gel Pesguard® na mjesta na kojima će doći u kontakt s vodom ili na mjesta koja se redovito čiste. Žohari obično umiru u roku od nekoliko sati nakon jednokratne konzumacije gela Pesguard. U prostorima s najezdom mrtve žohare obično se može uočiti u roku 24 sata od nanošenja proizvoda.
            Uklonite poklopac s mlaznice, dodirnite vrhom površinu na koju nanosite proizvod i pritisnite klip prema dolje. Vratite poklopac na dozator nakon što završite s nanošenjem proizvoda.
            Mamac prianja na površine bez masnoće ili prašine i ostaje mekan i primamljiv za žohare dok god je vidljivo prisutan.
            Područja s nanesenim mamcem treba vizualno pregledati nakon 1 – 2 tjedna. U slučaju velike najezde može biti potrebno ponovno nanijeti gel Pesguard® ako žohari pojedu sav početno naneseni mamac, a žive su jedinke i dalje prisutne.
            Drugi vizualni pregled nanesenog mamca preporučuje se 2 – 4 tjedna nakon početnog nanošenja. Ponovno nanesite nakon što mamac prestane biti vidljivo prisutan u skladu s razinom najezde (mala, umjerena, velika). Zamijenite mamac prije nego što ga žohari pojedu do kraja kako biste spriječili ponovnu najezdu.
            Nositelja registracije obavijestite ako tretman nije učinkovit.
            Proliveni sadržaj i ostatke proizvoda potrebno je ukloniti kao kemijski otpad.
            Treba paziti da se gel ne taloži na izloženim površinama. Ako gel dođe u kontakt s izloženom površinom, uklonite ga papirnatim ručnikom i očistite područje jednokratnim vlažnim maramicama.
            Tijekom naknadnog praćenja pregledajte naneseni mamac i ponovno ga nanesite ako je potrebno.
            Mamac nemojte postaviti na mjesta koja se redovito peru jer će se pranjem ukloniti. Ne upotrebljavajte proizvod u ili na električnoj opremi kod koje postoji opasnost od strujnog udara. Izbjegavajte kontakt s tekstilom i odjećom jer mamac uzrokuje mrlje.
            5.2.   Mjere za smanjenje rizika

            Tijekom faze rukovanja proizvodom nosite zaštitne rukavice otporne na kemikalije (materijal rukavica naznačit će nositelj odobrenja u informacijama o proizvodu).
            Nemojte nanositi mamac na mjesta na koja su naneseni repelentni insekticidi, a da prethodno temeljito ne očistite površine jednokratnom vlažnom maramicom. Ne primjenjujte repelentne insekticide nakon nanošenja mamca.
            Nemojte nanositi izravno na hranu ili pokraj hrane za ljude i životinje ili pića te na površine ili pribor koji bi mogli doći u izravni kontakt s hranom za ljude i životinje, pićima i životinjama.
            Proliveni sadržaj i ostatke proizvoda treba ukloniti kao kemijski otpad.
            Nemojte stavljati gel na tkanine ili tepihe jer na nekim upijajućim materijalima može prouzročiti mrlje. Da biste spriječili nastanak mrlja, izloženi mamac odmah očistite jednokratnim vlažnim maramicama.
            Materijali za čišćenje odlažu se kao kruti otpad.
            5.3.   Pojedinosti o vjerojatnim izravnim i posrednim učincima, upute za prvu pomoć i hitne mjere u slučaju nužde za zaštitu okoliša

            Ovaj biocidni pripravak sadrži klotianidin koji je štetan za pčele

               Opis mjera prve pomoći

            Dodir s kožom: Odmah skinite onečišćenu odjeću i operite kožu vodom i sapunom. Potražite medicinsku pomoć ako se nadraženost nastavi nakon pranja.
            Dodir s očima: U slučaju pojave simptoma isperite vodom. Uklonite kontaktne leće ako ih nosite i ako je to lako napraviti. Nazovite CENTAR ZA KONTROLU OTROVANJA ili liječnika.
            Gutanje: Ako se proguta: U slučaju pojave simptoma nazovite CENTAR ZA KONTROLU OTROVANJA ili liječnika.
            Ako se udahne: nije primjenjivo.

               Najvažniji simptomi i učinci, akutni i odgođeni

            Oči: Može prouzročiti privremenu nadraženost očiju.

               Mjere u slučaju nužde za zaštitu okoliša

            Izbjegavati ispuštanje proizvoda u okoliš.
            5.4.   Upute za sigurno odlaganje proizvoda i ambalaže

            Na recikliranje predati isključivo prazne spremnike/ambalažu.
            Odlaganje ove ambalaže mora u svakome trenutku biti u skladu sa zakonodavstvom o odlaganju otpada i svim zahtjevima regionalnih lokalnih vlasti.
            5.5.   Uvjeti skladištenja i roka trajanja proizvoda pod normalim uvjetima skladištenja

            Zaštititi od mraza. Čuvati podalje od izravne sunčeve svjetlosti
            Rok valjanosti: 2 godine.
            6.   OSTALE INFORMACIJE

               (1)  Upute o uporabi, mjere za smanjenje rizika i druge smjernice za uporabu u ovom odjeljku vrijede za svaku autoriziranu uporabu.


title: Provedbena uredba Komisije (EU) 2021/1045 оd 24. lipnja 2021. o odobrenju didecildimetil amonijeva klorida kao aktivne tvari za uporabu u biocidnim proizvodima vrsta 3 i 4 (Tekst značajan za EGP)

text:
                  25.6.2021

                  HR

                  Službeni list Europske unije

                  L 225/62

         PROVEDBENA UREDBA KOMISIJE (EU) 2021/1045
         оd 24. lipnja 2021.
         o odobrenju didecildimetil amonijeva klorida kao aktivne tvari za uporabu u biocidnim proizvodima vrsta 3 i 4
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
         budući da:

                     (1)

                     Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Na tom je popisu naveden didecildimetil amonijev klorid (DDAC), koji će se na temelju rezultata evaluacije za potrebe ove Uredbe preimenovati u didecildimetil amonijev klorid.

                     (2)

                     Didecildimetil amonijev klorid ocijenjen je za uporabu u biocidnim proizvodima vrste 3, „Biocidni pripravci u veterinarskoj higijeni”, i vrste 4, „Dezinfekcijska sredstva na području hrane i hrane za životinje”, kako su definirane u Prilogu V. Direktivi 98/8/EZ Europskog parlamenta i Vijeća (3) i koje odgovaraju vrstama proizvoda 3 i 4 kako su definirane u Prilogu V. Uredbi (EU) br. 528/2012.

                     (3)

                     Italija je imenovana državom članicom izvjestiteljicom te je njezino nadležno ocjenjivačko tijelo Komisiji 10. rujna 2012. podnijelo izvješće o ocjeni, zajedno sa svojim zaključcima.

                     (4)

                     U skladu s člankom 7. stavkom 2. Delegirane uredbe (EU) br. 1062/2014 Odbor za biocidne proizvode donio je 6. listopada 2020. mišljenja Europske agencije za kemikalije (4) („Agencija”), uzimajući u obzir zaključke nadležnog ocjenjivačkog tijela.

                     (5)

                     U skladu s tim mišljenjima može se očekivati da će biocidni proizvodi vrsta 3 i 4 koji sadržavaju didecildimetil amonijev klorid ispuniti zahtjeve iz članka 5. stavka 1. točaka (b), (c) i (d) Direktive 98/8/EZ ako se ispune određene specifikacije i uvjeti koji se odnose na njihovu uporabu.

                     (6)

                     Uzimajući u obzir mišljenja Agencije, primjereno je odobriti didecildimetil amonijev klorid kao aktivnu tvar za uporabu u biocidnim proizvodima vrsta 3 i 4, podložno ispunjenju određenih specifikacija i uvjeta.

                     (7)

                     Prije odobrenja aktivne tvari zainteresiranim bi stranama trebalo omogućiti primjereno razdoblje za poduzimanje pripremnih mjera potrebnih za ispunjavanje novih zahtjeva.

                     (8)

                     Mjere predviđene u ovoj Uredbi u skladu su s mišljenjem Stalnog odbora za biocidne proizvode,

               DONIJELA JE OVU UREDBU:

            Članak 1.
            Didecildimetil amonijev klorid odobrava se kao aktivna tvar za uporabu u biocidnim proizvodima vrsta 3 i 4, podložno specifikacijama i uvjetima iz priloga.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 167, 27.6.2012., str. 1.

            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).

            (3)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).

            (4)  Biocidal Products Committee Opinions on the applications for approval of the active substance didecyldimethylammonium chloride (Mišljenje Odbora za biocidne proizvode o zahtjevu za odobrenje aktivne tvari didecidimetil amonijev klorid); Vrsta proizvoda: 3 i 4; ECHA/BPC/265/2020 i ECHA/BPC/266/2020 doneseni 6. listopada 2020.

            PRILOG

                        Uobičajeni naziv

                        Kemijski naziv prema IUPAC-u
                        Identifikacijski brojevi

                        Najmanji stupanj čistoće aktivne tvari  (1)

                        Datum odobrenja

                        Datum isteka odobrenja

                        Vrsta proizvoda

                        Posebne odredbe

                        Didecildimetil amonijev klorid

                        Kemijski naziv prema IUPAC-u: N,N-didecil-N,N-dimetil amonijev klorid
                        EC br.: 230-525-2
                        CAS br.: 7173-51-5

                        Najmanja čistoća ocijenjene aktivne tvari: 908 g/kg suhe mase

                        1. studenoga 2022.

                        31. listopada 2032.

                        3

                        Odobrenje za biocidne proizvode podliježe sljedećim uvjetima:

                                    (a)

                                    Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svim uporabama na koje se odnosi zahtjev za odobrenje, a koje nisu uzete u obzir pri procjeni rizika za aktivnu tvar na razini Unije.

                                    (b)

                                    S obzirom na rezultat procjene rizika za ocijenjene uporabe, pri ocjeni proizvoda posebna se pozornost posvećuje:

                                                (1)

                                                profesionalnim korisnicima;

                                                (2)

                                                sedimentima i tlima nakon dezinfekcije vozila koja se upotrebljavaju za prijevoz životinja i dezinfekcije u valionicama nakon postupka zamagljivanja;

                                    (c)

                                    Za proizvode čiji se ostaci mogu nalaziti u hrani ili hrani za životinje treba provjeriti je li potrebno odrediti nove ili izmijeniti postojeće maksimalne razine ostataka (MRO) u skladu s Uredbom (EZ) br. 470/2009 Europskog parlamenta i Vijeća  (2) ili Uredbom (EZ) br. 396/2005 Europskog parlamenta i Vijeća  (3) te poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-i.

                        4.

                        Odobrenje za biocidne proizvode podliježe sljedećim uvjetima:

                                    (a)

                                    Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svim uporabama na koje se odnosi zahtjev za odobrenje, a koje nisu uzete u obzir pri procjeni rizika za aktivnu tvar na razini Unije.

                                    (b)

                                    S obzirom na rezultat procjene rizika za ocijenjene uporabe, pri ocjeni proizvoda posebna se pozornost posvećuje:

                                                (1)

                                                profesionalnim korisnicima;

                                                (2)

                                                sedimentima i tlu nakon dezinfekcije u klaonicama i mesnicama.

                                    (c)

                                    Za proizvode čiji se ostaci mogu nalaziti u hrani ili hrani za životinje treba provjeriti je li potrebno odrediti nove ili izmijeniti postojeće MRO-e u skladu s Uredbom (EZ) br. 470/2009 ili Uredbom (EZ) br. 396/2005 te poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-i.

                                    (d)

                                    Didecildimetil amonijev klorid ne smije se uključivati u materijale i predmete koji dolaze u dodir s hranom koja je obuhvaćena područjem primjene Uredbe (EZ) br. 1935/2004 Europskog parlamenta i Vijeća  (4), osim ako je Komisija utvrdila posebna ograničenja migracije didecildimetil amonijeva klorida u hranu ili je u skladu s tom Uredbom odlučeno da takva ograničenja nisu potrebna.

               (1)  Čistoća navedena u ovom stupcu bila je najmanji stupanj čistoće ocijenjene aktivne tvari. Aktivna tvar u proizvodu stavljenom na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.

               (2)  Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (SL L 152, 16.6.2009., str. 11.).

               (3)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).

               (4)  Uredba (EZ) br. 1935/2004 Europskog parlamenta i Vijeća od 27. listopada 2004. o materijalima i predmetima koji dolaze u dodir s hranom i stavljanju izvan snage direktiva 80/590/EEZ i 89/109/EEZ (SL L 338, 13.11.2004., str. 4.).


title: Provedbena uredba Komisije (EU) 2021/1046 оd 23. lipnja 2021. o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja

text:
                  25.6.2021

                  HR

                  Službeni list Europske unije

                  L 225/66

         PROVEDBENA UREDBA KOMISIJE (EU) 2021/1046
         оd 23. lipnja 2021.
         o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183. točku (b),
         uzimajući u obzir Uredbu (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredaba Vijeća (EZ) br. 1216/2009 i (EZ) br. 614/2009 (2), a posebno njezin članak 5. stavak 6. točku (a),
         budući da:

                     (1)

                     Uredbom Komisije (EZ) br. 1484/95 (3) utvrđena su detaljna pravila za provedbu sustava dodatnih uvoznih carina i određene su reprezentativne cijene u sektorima mesa peradi i jaja i za albumin iz jaja.

                     (2)

                     Iz redovitog praćenja podataka na temelju kojih se određuju reprezentativne cijene za proizvode od mesa peradi i jaja i za albumin iz jaja proizlazi da je reprezentativne uvozne cijene za određene proizvode potrebno izmijeniti, uzimajući u obzir razlike u cijeni ovisno o podrijetlu.

                     (3)

                     Uredbu (EZ) br. 1484/95 stoga bi trebalo na odgovarajući način izmijeniti.

                     (4)

                     Budući da je potrebno osigurati što skoriju primjenu te mjere nakon što ažurirani podaci postanu dostupni, ova Uredba treba stupiti na snagu na dan objave,

               DONIJELA JE OVU UREDBU:

            Članak 1.
            Prilog I. Uredbi (EZ) br. 1484/95 zamjenjuje se tekstom iz Priloga ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. lipnja 2021.

                  Za Komisiju,

                  u ime predsjednice,

               Wolfgang BURTSCHER

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 150, 20.5.2014., str. 1.

            (3)  Uredba Komisije (EZ) br. 1484/95 od 28. lipnja 1995. o utvrđivanju detaljnih pravila za provedbu sustava dodatnih uvoznih carina i određivanju reprezentativnih cijena u sektorima mesa peradi i jaja i za albumin iz jaja te stavljanju izvan snage Uredbe br. 163/67/EEZ (SL L 145, 29.6.1995., str. 47.).

            PRILOG

                        „PRILOG I.

                                 Oznaka KN

                                 Opis robe

                                 Reprezentativna cijena
                                 (EUR/100 kg)

                                 Jamstvo iz članka 3.
                                 (EUR/100 kg)

                                 Podrijetlo  (1)

                                 0207 14 10

                                 Rezani dijelovi peradi vrste Gallus domesticus bez kostiju, smrznuti

                                 170,6
                                 154,9
                                 192,2

                                 45
                                 53
                                 34

                                 AR
                                 BR
                                 TH

               (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.).”


title: Provedbena uredba Komisije (EU) 2021/1053 оd 25. lipnja 2021. o stavljanju izvan snage konačnih antidampinških pristojbi na uvoz određenih bešavnih cijevi od željeza ili čelika podrijetlom iz Narodne Republike Kine uvedenih Provedbenom uredbom (EU) 2015/2272

text:
                  28.6.2021

                  HR

                  Službeni list Europske unije

                  L 227/35

         PROVEDBENA UREDBA KOMISIJE (EU) 2021/1053
         оd 25. lipnja 2021.
         o stavljanju izvan snage konačnih antidampinških pristojbi na uvoz određenih bešavnih cijevi od željeza ili čelika podrijetlom iz Narodne Republike Kine uvedenih Provedbenom uredbom (EU) 2015/2272
         EUROPSKA KOMISIJA,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1), a posebno njezin članak 14. stavak 1.,
         budući da:

                     (1)

                     Nakon antidampinškog ispitnog postupka u skladu s člankom 5. Uredbe Vijeća (EZ) br. 1225/2009 (2), na temelju Uredbe Vijeća (EZ) br. 926/2009 (3) uvedena je 6. listopada 2009. konačna antidampinška pristojba na uvoz određenih bešavnih cijevi od željeza i čelika podrijetlom iz Narodne Republike Kine. Mjere su bile u obliku ad valorem carinskih stopa: 17,7 % za Shandong Luxing Steel Pipe Co. Ltd., 27,2 % za ostala društva koja surađuju i 39,2 % za sva ostala društva.

                     (2)

                     Nakon revizije zbog predstojećeg isteka mjera u skladu s člankom 11. stavkom 2. Uredbe (EZ) br. 1225/2009, na temelju Provedbene uredbe Komisije (EU) 2015/2272, konačne antidampinške mjere uvedene su 8. prosinca 2015. na dodatnih pet godina (4).

                     (3)

                     Opći sud je 29. siječnja 2014. u svojoj presudi u predmetu T-528/09 poništio Uredbu (EZ) br. 926/2009 u pogledu izvoza proizvoda društva Hubei Xinyegang Steel Co. Ltd („Hubei”) (5). Vijeće je podnijelo žalbu na tu presudu.

                     (4)

                     Presudom od 7. travnja 2016. u spojenim predmetima C-186/14 P i C-193/14 P Sud je potvrdio zaključke Općeg suda i potvrdio poništenje mjera u pogledu proizvođača izvoznika Hubeija (6).

                     (5)

                     Antidampinške mjere uvedene Provedbenom uredbom (EU) 2015/2272 istekle su 9. prosinca 2020. (7)

                     (6)

                     Sud je 4. veljače 2021. u predmetu C-324/19, na zahtjev koji je uputio Finanzgericht Hamburg, odlučio o prethodnom pitanju na temelju članka 267. UFEU-a da je Uredba (EZ) br. 926/2009 nevaljana („Presuda”) (8).

                     (7)

                     U skladu s člankom 266. Ugovora o funkcioniranju Europske unije institucije Unije dužne su poduzeti potrebne mjere kako bi postupile sukladno presudi Suda.

                     (8)

                     Presuda u predmetu C-324/19 dovela je do poništenja izvornih mjera erga omnes i ex tunc. To znači da se presuda primjenjuje na sve stranke i da se Uredba (EZ) br. 926/2009 smatra nevaljanom od dana njezina stupanja na snagu.

                     (9)

                     Osim toga, s obzirom na to da je izvorna mjera produljena 2015., Presuda je imala i neizravan utjecaj na Uredbu (EU) 2015/2272. To je zato što je, u skladu sa sudskom praksom Suda Europske unije, „produljenje uredbe nevaljano u istoj mjeri kao i konačna uredba” (9). Nadalje, poštovanje pravila o istovrijednosti oblika zahtijeva da bi se antidampinške mjere uvedene Provedbenom uredbom (EU) 2015/2272 trebale staviti izvan snage uredbom Komisije (10).

                     (10)

                     Kao rezultat Presude kojom se Uredba (EZ) br. 926/2009 proglašava u cijelosti nevaljanom, antidampinške pristojbe uvedene Provedbenom uredbom (EU) 2015/2272 trebalo bi staviti izvan snage i ex tunc. Nadalje, sve konačne pristojbe plaćene na temelju Provedbene uredbe (EU) 2015/2272 mogu se vratiti ili otpustiti u skladu s primjenjivim carinskim zakonodavstvom. Iz toga osobito proizlazi da gospodarski subjekt koji je platio te pristojbe u načelu može zahtijevati njihov povrat samo ako nije istekao rok od tri godine predviđen u tu svrhu u članku 121. stavku 1. točki (a) Carinskog zakonika Unije (11). Činjenica da je Uredba (EZ) br. 926/2009 proglašena nevaljanom (uključujući s učinkom erga omnes) ne bi predstavljala nepredvidivu okolnost ili višu silu koja omogućuje produljenje tog razdoblja u skladu s člankom 121. stavkom 1. drugim podstavkom Carinskog zakonika Unije (12).

                     (11)

                     Mjere predviđene ovom Uredbom u skladu su s mišljenjem odbora osnovanog na temelju članka 15. stavka 1. osnovne uredbe,

               DONIJELA JE OVU UREDBU:

            Članak 1.

               1.   Antidampinške pristojbe na uvoz određenih bešavnih cijevi od željeza ili čelika podrijetlom iz Narodne Republike Kine uvedene Provedbenom uredbom Komisije (EU) 2015/2272 stavljaju se izvan snage od 9. prosinca 2015.

               2.   Sve konačne pristojbe plaćene na temelju Provedbene uredbe (EU) 2015/2272 vraćaju se ili otpuštaju u skladu s primjenjivim carinskim zakonodavstvom.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  Uredba Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (SL L 343, 22.12.2009., str. 51.).

            (3)  Uredba Vijeća (EZ) br. 926/2009 od 24. rujna 2009. o uvođenju konačne antidampinške pristojbe i konačnoj naplati privremene pristojbe uvedene na uvoz određenih bešavnih cijevi od željeza ili čelika podrijetlom iz Narodne Republike Kine (SL L 262, 6.10.2009., str. 19.).

            (4)  Provedbena uredba Komisije (EU) 2015/2272 оd 7. prosinca 2015. o uvođenju konačne antidampinške pristojbe na uvoz određenih bešavnih cijevi od željeza ili čelika podrijetlom iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe Vijeća (EZ) br. 1225/2009 (SL L 322, 8.12.2015., str. 21.).

            (5)  Presuda od 29. siječnja 2014. u predmetu Hubei Xinyegang Steel protiv Vijeća, T-528/09, ECLI:EU:T:2014:35.

            (6)  Presuda od 7. travnja 2016., ArcelorMittal Tubular Products Ostrava a.s. i drugi protiv Hubei Xinyegang Steel Co. Ltd i Vijeće Europske unije protiv Hubei Xinyegang Steel Co. Ltd, spojeni predmeti C-186/14 P i C-193/14 P.

            (7)  SL C 424, 8.12.2020., str. 32.

            (8)  Presuda od 4. veljače 2021., Eurocylinder systems AG protiv Hauptzollamt Hamburg-Stadt, C-324/19, ECLI:EU:C:2021:94.

            (9)  Presuda od 4. veljače 2016., C & J Clark International Ltd protiv The Commissioners for Her Majesty’s Revenue & Customs i Puma SE protiv Hauptzollamt Nürnberg, spojeni predmeti C-659/13 i C-34/14, ECLI:EU:C:2016:74, točke od 175. do 177.

            (10)  Presuda od 18. listopada 2018., ArcelorMittal Tubular Products Ostrava a.s. i drugi protiv Europske komisije, T-364/16, ECLI:EU:T:2018:696.

            (11)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

            (12)  Vidjeti posebno presudu od 4. veljače 2016. u predmetu C & J Clark International Ltd protiv The Commissioners for Her Majesty’s Revenue & Customs i Puma SE protiv Hauptzollamt Nürnberg, spojeni predmeti C-659/13 i C-34/14, ECLI:EU:C:2016:74, točke 186.–194.; presudu od 14. lipnja 2012., Compagnie internationale pour la vente à distance (CIVAD) SA protiv Receveur des douanes de Roubaix i ostalih, C-533/10, ECLI:EU:C:2012:347, točke 16.–35.; i presudu od 18. siječnja 2017., Wortmann KG Internationale Schuhproduktionen protiv Hauptzollamt Bielefeld, C-365/15, ECLI:EU:C:2017:19, točka 34.


title: Provedbena uredba Komisije (EU) 2021/1063 оd 28. lipnja 2021. o odobrenju alkil (C12-16) dimetilbenzil amonijeva klorida kao aktivne tvari za uporabu u biocidnim proizvodima vrsta 3 i 4 (Tekst značajan za EGP)

text:
                  29.6.2021

                  HR

                  Službeni list Europske unije

                  L 229/4

         PROVEDBENA UREDBA KOMISIJE (EU) 2021/1063
         оd 28. lipnja 2021.
         o odobrenju alkil (C12-16) dimetilbenzil amonijeva klorida kao aktivne tvari za uporabu u biocidnim proizvodima vrsta 3 i 4
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
         budući da:

                     (1)

                     Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Na tom je popisu naveden alkil (C12-16) dimetilbenzil amonijev klorid (ADBAC/BKC (C12-C16)), koji će se na temelju rezultata evaluacije za potrebe ove Uredbe preimenovati u alkil (C12-16) dimetilbenzil amonijev klorid.

                     (2)

                     Alkil (C12-16) dimetilbenzil amonijev klorid ocijenjen je za uporabu u biocidnim proizvodima vrste 3, „Biocidni pripravci u veterinarskoj higijeni”, i vrste 4, „Dezinfekcijska sredstva na području hrane i hrane za životinje”, kako su definirane u Prilogu V. Direktivi 98/8/EZ Europskog parlamenta i Vijeća (3) i koje odgovaraju vrstama proizvoda 3 i 4 kako su definirane u Prilogu V. Uredbi (EU) br. 528/2012.

                     (3)

                     Italija je imenovana državom članicom izvjestiteljicom te je njezino nadležno ocjenjivačko tijelo Komisiji 10. rujna 2012. podnijelo izvješće o ocjeni, zajedno sa svojim zaključcima.

                     (4)

                     U skladu s člankom 7. stavkom 2. Delegirane uredbe (EU) br. 1062/2014 Odbor za biocidne proizvode donio je 6. listopada 2020. mišljenja Europske agencije za kemikalije (4) („Agencija”), uzimajući u obzir zaključke nadležnog ocjenjivačkog tijela.

                     (5)

                     U skladu s tim mišljenjima može se očekivati da će biocidni proizvodi vrsta 3 i 4 koji sadržavaju alkil (C12-16) dimetilbenzil amonijev klorid ispuniti zahtjeve iz članka 5. stavka 1. točaka (b), (c) i (d) Direktive 98/8/EZ ako se ispune određene specifikacije i uvjeti koji se odnose na njihovu uporabu.

                     (6)

                     Uzimajući u obzir mišljenja Agencije, primjereno je odobriti alkil (C12-16) dimetilbenzil amonijev klorid kao aktivnu tvar za uporabu u biocidnim proizvodima vrsta 3 i 4, podložno ispunjenju određenih specifikacija i uvjeta.

                     (7)

                     Prije odobrenja aktivne tvari zainteresiranim bi stranama trebalo omogućiti primjereno razdoblje za poduzimanje pripremnih mjera potrebnih za ispunjavanje novih zahtjeva.

                     (8)

                     Mjere predviđene u ovoj Uredbi u skladu su s mišljenjem Stalnog odbora za biocidne proizvode,

               DONIJELA JE OVU UREDBU:

            Članak 1.
            Alkil (C12-16) dimetilbenzil amonijev klorid odobrava se kao aktivna tvar za uporabu u biocidnim proizvodima vrsta 3 i 4, podložno specifikacijama i uvjetima iz Priloga.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 167, 27.6.2012., str. 1.

            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).

            (3)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).

            (4)  Biocidal Products Committee Opinions on the applications for approval of the active substance alkyl(C12-16) dimethylbenzyl ammonium chloride (Mišljenje Odbora za biocidne proizvode o zahtjevu za odobrenje aktivne tvari alkil (C12-16) dimetilbenzil amonijev klorid); Vrste proizvoda: 3 i 4; ECHA/BPC/267/2020 i ECHA/BPC/268/2020 doneseni 6. listopada 2020.

            PRILOG

                        Uobičajeni naziv

                        Kemijski naziv prema IUPAC-u
                        Identifikacijski brojevi

                        Najmanji stupanj čistoće aktivne tvari  (1)

                        Datum odobrenja

                        Datum isteka odobrenja

                        Vrsta proizvoda

                        Posebne odredbe

                        Alkil (C12-16) dimetilbenzil amonijev klorid

                        Kemijski naziv prema IUPAC-u: nije primjenjivo
                        EC br.: 270-325-2
                        CAS br. 68424-85-1

                        Najmanja čistoća ocijenjene aktivne tvari: 972 g/kg suhe mase

                        1. studenoga 2022.

                        31. listopada 2032.

                        3.

                        Odobrenje za biocidne proizvode podliježe sljedećim uvjetima:

                                    (a)

                                    Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svim uporabama na koje se odnosi zahtjev za odobrenje, a koje nisu uzete u obzir pri procjeni rizika za aktivnu tvar na razini Unije.

                                    (b)

                                    S obzirom na rezultat procjene rizika za ocijenjene uporabe, pri ocjeni proizvoda posebna se pozornost posvećuje:

                                                (1)

                                                profesionalnim korisnicima;

                                                (2)

                                                sedimentima nakon dezinfekcije vozila koja se upotrebljavaju za prijevoz životinja i dezinfekcije u valionicama nakon postupka zamagljivanja;

                                                (3)

                                                tlu nakon dezinfekcije vozila koja se upotrebljavaju za prijevoz životinja, dezinfekcije obuće i dezinfekcije u valionicama nakon postupka zamagljivanja.

                                    (c)

                                    Za proizvode čiji se ostaci mogu nalaziti u hrani ili hrani za životinje treba provjeriti je li potrebno odrediti nove ili izmijeniti postojeće maksimalne razine ostataka (MRO) u skladu s Uredbom (EZ) br. 470/2009 Europskog parlamenta i Vijeća  (2) ili Uredbom (EZ) br. 396/2005 Europskog parlamenta i Vijeća  (3) te poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-i.

                        4.

                        Odobrenje za biocidne proizvode podliježe sljedećim uvjetima:

                                    (a)

                                    Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svim uporabama na koje se odnosi zahtjev za odobrenje, a koje nisu uzete u obzir pri procjeni rizika za aktivnu tvar na razini Unije.

                                    (b)

                                    S obzirom na rezultat procjene rizika za ocijenjene uporabe, pri ocjeni proizvoda posebna se pozornost posvećuje:

                                                (1)

                                                profesionalnim korisnicima;

                                                (2)

                                                sedimentima i tlu nakon dezinfekcije u klaonicama i mesnicama.

                                    (c)

                                    Za proizvode čiji se ostaci mogu nalaziti u hrani ili hrani za životinje treba provjeriti je li potrebno odrediti nove ili izmijeniti postojeće MRO-e u skladu s Uredbom (EZ) br. 470/2009 ili Uredbom (EZ) br. 396/2005 te poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-i.

                                    (d)

                                    Alkil (C12-16) dimetilbenzil amonijev klorid ne smije se uključivati u materijale i predmete koji dolaze u dodir s hranom koja je obuhvaćena područjem primjene Uredbe (EZ) br. 1935/2004 Europskog parlamenta i Vijeća  (4), osim ako je Komisija utvrdila posebna ograničenja migracije alkil (C12-16) dimetilbenzil amonijeva klorida u hranu ili je u skladu s tom Uredbom utvrđeno da takva ograničenja nisu potrebna.

               (1)  Čistoća navedena u ovom stupcu bila je najmanji stupanj čistoće ocijenjene aktivne tvari. Aktivna tvar u proizvodu stavljenom na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.

               (2)  Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (SL L 152, 16.6.2009., str. 11.).

               (3)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).

               (4)  Uredba (EZ) br. 1935/2004 Europskog parlamenta i Vijeća od 27. listopada 2004. o materijalima i predmetima koji dolaze u dodir s hranom i stavljanju izvan snage direktiva 80/590/EEZ i 89/109/EEZ (SL L 338, 13.11.2004., str. 4.).


title: Provedbena uredba Komisije (EU) 2021/1064 оd 28. lipnja 2021. o izmjeni Provedbene uredbe (EU) 2021/520 u pogledu konfiguracije identifikacijskog broja životinje u svrhu sljedivosti određenih držanih kopnenih životinja za Ujedinjenu Kraljevinu u vezi sa Sjevernom Irskom (Tekst značajan za EGP)

text:
                  29.6.2021

                  HR

                  Službeni list Europske unije

                  L 229/8

         PROVEDBENA UREDBA KOMISIJE (EU) 2021/1064
         оd 28. lipnja 2021.
         o izmjeni Provedbene uredbe (EU) 2021/520 u pogledu konfiguracije identifikacijskog broja životinje u svrhu sljedivosti određenih držanih kopnenih životinja za Ujedinjenu Kraljevinu u vezi sa Sjevernom Irskom
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 120. stavak 1. i stavak 2. točke (c), (d) i (f),
         budući da:

                     (1)

                     Uredbom (EU) 2016/429 utvrđena su pravila o sprečavanju i kontroli bolesti životinja koje su prenosive na životinje ili ljude. U dijelu IV. glavi I. poglavljima 1. i 2. te uredbe utvrđena su pravila za objekte u kojima se drže kopnene životinje i valionice te u pogledu sljedivosti određenih držanih kopnenih životinja i jaja za valjenje unutar Unije. Osim toga, Uredbom (EU) 2016/429 Komisija se ovlašćuje da delegiranim aktima donese pravila kojima se dopunjuju određeni elementi te uredbe koji nisu ključni.

                     (2)

                     Delegiranom uredbom Komisije (EU) 2019/2035 (2) dopunjuje se Uredba (EU) 2016/429 utvrđivanjem pravila za registrirane i odobrene objekte za držane kopnene životinje i jaja za valenje te za sljedivost određenih držanih kopnenih životinja i jaja za valenje. Dio III. te delegirane uredbe sadržava pravila o sljedivosti držanih kopnenih životinja, a u glavama I. i II. tog dijela utvrđena su pravila za sljedivost držanih goveda, ovaca i koza.

                     (3)

                     Kako bi se u Uniji osigurala ujednačena primjena pravilâ o sljedivosti utvrđenih u Uredbi (EU) 2016/429 i Delegiranoj uredbi (EU) 2019/2035, provedbena pravila o sljedivosti određenih držanih kopnenih životinja utvrđena su u Provedbenoj uredbi Komisije (EU) 2021/520 (3).

                     (4)

                     U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (dalje u tekstu „Sporazum o povlačenju”), a posebno člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom protokolu, Uredba (EU) 2016/429 i akti Komisije koji se na njoj temelje primjenjuju se na Ujedinjenu Kraljevinu i u Ujedinjenoj Kraljevini u vezi sa Sjevernom Irskom nakon isteka prijelaznog razdoblja predviđenog u Sporazumu o povlačenju. Stoga se pravila utvrđena u Provedbenoj uredbi (EU) 2021/520 primjenjuju u Ujedinjenoj Kraljevini u vezi sa Sjevernom Irskom. Radi jasnoće primjereno je uputiti na Sporazum o povlačenju u članku 1. te provedbene uredbe.

                     (5)

                     Osim toga, člankom 12. točkom (a) Provedbene uredbe (EU) 2021/520 utvrđena su pravila za konfiguraciju identifikacijskih brojeva držanih goveda, ovaca, koza, deva i jelena. Prvi element identifikacijskog broja je oznaka zemlje države članice u kojoj je sredstvo označivanja prvi put aplicirano na životinju, u obliku dvoslovne oznake u skladu s normom 3166-1 alpha-2 Međunarodne organizacije za normizaciju (ISO), osim za Grčku, za koju se upotrebljava dvoslovna oznaka „EL”, ili troznamenkaste oznake zemlje u skladu s normom ISO 3166-1 brojčano. S obzirom na to da u normama ISO iz članka 12. Uredbe (EU) 2021/520 ne postoje potpodjele za Ujedinjenu Kraljevinu u vezi sa Sjevernom Irskom, tu bi uredbu trebalo izmijeniti kako bi se utvrdilo koja bi oznaka zemlje trebala biti prvi element identifikacijskih brojeva držanih goveda, ovaca, koza, deva i jelena označenih na tom području Ujedinjene Kraljevine.

                     (6)

                     U Prilogu I. Provedbenoj uredbi Komisije (EU) 2020/1470 (4) utvrđena je nomenklatura zemalja i područja za europske statistike o međunarodnoj trgovini robom te je utvrđeno da je „XI” dvoslovna oznaka koja se upotrebljava ako je potrebno navesti da Ujedinjena Kraljevina obuhvaća i Sjevernu Irsku u skladu s uvjetima iz relevantnih odredbi Unije. Stoga bi u članku 12. točki (a) podtočki i. Provedbene uredbe (EU) 2021/520 za Ujedinjenu Kraljevinu u vezi sa Sjevernom Irskom trebalo navesti tu oznaku.

                     (7)

                     Nadalje, odgovarajuća troznamenkasta oznaka koja će se upotrebljavati kada je potrebno razlikovati Ujedinjenu Kraljevinu u odnosu na Sjevernu Irsku nije definirana. U okviru norme ISO 3166-1 brojčano, troznamenkasta oznaka „899” nije dodijeljena. Stoga bi u članku 12. točki (a) podtočki ii. Provedbene uredbe (EU) 2021/520 za Ujedinjenu Kraljevinu u vezi sa Sjevernom Irskom trebalo navesti tu oznaku.

                     (8)

                     Provedbenu uredbu (EU) 2021/520 trebalo bi stoga na odgovarajući način izmijeniti.

                     (9)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Provedbena uredba (EU) 2021/520 mijenja se kako slijedi:

                        1.

                        u članku 1. uvodna rečenica zamjenjuje se sljedećim:
                        „Ovom Uredbom propisuju se pravila za države članice (*1):

                           (*1)  U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno s člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom Protokolu, za potrebe ove Uredbe upućivanja na države članice ili na Uniju uključuju Ujedinjenu Kraljevinu u vezi sa Sjevernom Irskom.”;"

                        2.

                        u članku 12. točka (a) zamjenjuje se sljedećim:

                                    „(a)

                                    prvi element identifikacijske oznake je oznaka zemlje države članice u kojoj je sredstvo označivanja prvi put aplicirano na životinju, u obliku:

                                                i.

                                                dvoslovne oznake u skladu s normom ISO 3166-1 alpha-2, osim za Grčku, za koju se upotrebljava dvoslovna oznaka ,EL՚, i za Ujedinjenu Kraljevinu u vezi sa Sjevernom Irskom, za koju se upotrebljava dvoslovna oznaka ,XI՚; ili

                                                ii.

                                                troznamenkaste oznake zemlje u skladu s normom ISO 3166-1 brojčano, osim za Ujedinjenu Kraljevinu u vezi sa Sjevernom Irskom, za koju se upotrebljava oznaka ,899՚;”.

            Članak 2.
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 84, 31.3.2016., str. 1.

            (2)  Delegirana uredba Komisije (EU) 2019/2035 оd 28. lipnja 2019. o dopuni Uredbe (EU) 2016/429 Europskog parlamenta i Vijeća u pogledu pravila za objekte u kojima se drže kopnene životinje i valionice te u pogledu pravila o sljedivosti određenih držanih kopnenih životinja i jaja za valenje (SL L 314, 5.12.2019., str. 115.).

            (3)  Provedbena uredba Komisije (EU) 2021/520 оd 24. ožujka 2021. o utvrđivanju pravila za primjenu Uredbe (EU) 2016/429 Europskog parlamenta i Vijeća u pogledu sljedivosti određenih držanih kopnenih životinja (SL L 104, 25.3.2021., str. 39.).

            (4)  Provedbena uredba Komisije (EU) 2020/1470 od 12. listopada 2020. o nomenklaturi zemalja i područja za europske statistike o međunarodnoj trgovini robom te o geografskoj raščlambi za druge poslovne statistike (SL L 334, 13.10.2020., str. 2.).


title: Provedbena uredba Komisije (EU) 2021/1071 оd 29. lipnja 2021. o izmjeni Provedbene uredbe (EU) 2021/442 i Provedbene uredbe (EU) 2021/521 u vezi s mehanizmom uvođenja obveze predočenja odobrenja u slučaju izvoza određenih proizvoda

text:
                  30.6.2021

                  HR

                  Službeni list Europske unije

                  L 230/28

         PROVEDBENA UREDBA KOMISIJE (EU) 2021/1071
         оd 29. lipnja 2021.
         o izmjeni Provedbene uredbe (EU) 2021/442 i Provedbene uredbe (EU) 2021/521 u vezi s mehanizmom uvođenja obveze predočenja odobrenja u slučaju izvoza određenih proizvoda
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/479 Europskog parlamenta i Vijeća od 11. ožujka 2015. o zajedničkim pravilima za izvoz (1), a posebno njezin članak 6.,
         budući da:

                     (1)

                     Komisija je 30. siječnja 2021. donijela Provedbenu uredbu (EU) 2021/111 (2), kojom se izvoz cjepiva protiv bolesti COVID-19 i aktivnih tvari, uključujući banke matičnih stanica i banke radnih stanica koje se koriste za proizvodnju takvih cjepiva, uvjetuje predočenjem odobrenja za izvoz u skladu s člankom 5. Uredbe (EU) 2015/479, tijekom razdoblja od šest tjedana. Nakon toga, Komisija je 12. ožujka 2021. donijela Provedbenu uredbu (EU) 2021/442 (3), kojom se uvodi obveza predočenja odobrenja za izvoz tih proizvoda za razdoblje do 30. lipnja 2021., u skladu s člankom 6. Uredbe (EU) 2015/479.

                     (2)

                     Komisija je 24. ožujka 2021. donijela Provedbenu uredbu (EU) 2021/521 (4), kojom se, kao dodatni čimbenik pri razmatranju izdavanja odobrenja za izvoz, uvodi potreba da se ocijeni ugrožava li to odobrenje sigurnost opskrbe u Uniji robom obuhvaćenom Provedbenom uredbom (EU) 2021/442. Istom je Uredbom Komisija odlučila o privremenoj suspenziji izuzeća određenih odredišnih zemalja iz područja primjene Provedbene uredbe (EU) 2021/442.

                     (3)

                     Provedbena uredba Komisije (EU) 2021/521 donesena je na temelju članka 5. Uredbe (EU) 2015/479 i primjenjivala se u razdoblju od šest tjedana. Mjere uvedene tom uredbom naknadno su produljene do 30. lipnja 2021. Provedbenom uredbom Komisije (EU) 2021/734 (5).

                     (4)

                     Kapacitet za proizvodnju cjepiva u Uniji u međuvremenu se povećao, što je dovelo do povećanja broja isporuka doza cjepiva protiv bolesti COVID-19 u Uniji. Zbog toga se ubrzala kampanja cijepljenja u Uniji.

                     (5)

                     Međutim, ta je kampanja cijepljenja još uvijek u tijeku, a nesigurnosti su i dalje prisutne, posebno zbog pojave novih sojeva virusa koji uzrokuje COVID-19. Stoga postoji stalna potreba za transparentnošću izvoznih isporuka i opskrbe Unije.

                     (6)

                     I dalje postoji rizik da bi se izvozom ugrozila provedba ugovorâ o predviđenoj kupoprodaji između Unije i proizvođačâ cjepiva ili sigurnost opskrbe Unije cjepivima protiv bolesti COVID-19 i njihovim aktivnim tvarima.

                     (7)

                     Mjere uvedene Provedbenom uredbom (EU) 2021/442 i Provedbenom uredbom (EU) 2021/521 trebale bi se stoga nastaviti primjenjivati do 30. rujna 2021. Navedene uredbe trebalo bi stoga na odgovarajući način izmijeniti.

                     (8)

                     Mjere predviđene ovom Uredbom u skladu su s mišljenjem odbora osnovanog člankom 3. stavkom 1. Uredbe (EU) 2015/479,

               DONIJELA JE OVU UREDBU:

            Članak 1.
            U članku 4. Provedbene uredbe (EU) 2021/442 drugi stavak zamjenjuje se sljedećim:

               „Primjenjuje se do 30. rujna 2021.”.

            Članak 2.
            U članku 3. Provedbene uredbe (EU) 2021/521 drugi stavak zamjenjuje se sljedećim:

               „Primjenjuje se do 30. rujna 2021.”.

            Članak 3.
            Ova Uredba stupa na snagu 1. srpnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 83, 27.3.2015., str. 34.

            (2)  Provedbena uredba Komisije (EU) 2021/111 оd 29. siječnja 2021 o uvođenju obveze predočenja odobrenja u slučaju izvoza određenih proizvoda (SL L 31 I, 30.1.2021., str. 1.).

            (3)  Provedbena uredba Komisije (EU) 2021/442 оd 11. ožujka 2021. o uvođenju obveze predočenja odobrenja u slučaju izvoza određenih proizvoda (SL L 85, 12.3.2021., str. 190.).

            (4)  Provedbena uredba Komisije (EU) 2021/521 оd 24. ožujka 2021. o posebnim aranžmanima za mehanizam uvođenja obveze predočenja odobrenja u slučaju izvoza određenih proizvoda (SL L 104, 25.3.2021., str. 52.).

            (5)  Provedbena uredba Komisije (EU) 2021/734 оd 5. svibnja 2021. o izmjeni Provedbene uredbe Komisije (EU) 2021/521 o posebnim aranžmanima za mehanizam uvođenja obveze predočenja odobrenja u slučaju izvoza određenih proizvoda (SL L 158, 6.5.2021., str. 13.).